Resolutsioon [1]

laste töö sotsiaalsete tagajärgede ja laste töö vastu võitlemise strateegiate kohta

AKV-ELi parlamentaarne ühisassamblee,

- tulles kokku 25.– 28. novembril 2008 Port Moresbys (Paapua Uus-Guinea);

- võttes arvesse kodukorra artikli 17 lõiget 1;

- võttes arvesse ÜRO lapse õiguste konventsiooni, mis võeti vastu 20. novembril 1989. aastal [2] ja mis jõustus 1990. aastal, eriti selle artikleid 28 ja 32;

- võttes arvesse Rahvusvahelise Tööorganisatsiooni (ILO) konventsiooni 138, mis käsitleb vanuse alammäära tööle lubamisel (1973) [3], ja lapsele sobimatu töö ja muu talle sobimatu tegevuse viivitamatu keelustamise konventsiooni nr 182 (1999) [4];

- võttes arvesse Euroopa Ühenduse asutamislepingu artikleid 177–181;

- võttes arvesse AKV-ELi partnerluslepingut, mis sõlmiti 23. juunil 2000 Cotonous ja vaadati läbi 25. juunil 2005 Luxembourgis (edaspidi "Cotonou leping"), eriti selle artikleid 26 ja 50;

- võttes arvesse nõukogu ja nõukogus kokku tulnud liikmesriikide valitsuste esindajate, Euroopa Parlamendi ja Euroopa Komisjoni 20. detsembri 2005. aasta Euroopa Liidu arengupoliitikat käsitlevat ühisavaldust "Euroopa konsensus", eriti selle artikleid 12, 97, 101 ja 103 [5];

- võttes arvesse ÜRO 8. septembri 2000. aasta aastatuhande deklaratsiooni, milles sätestatakse aastatuhande arengueesmärgid kui rahvusvahelise üldsuse loodud ühised kriteeriumid vaesuse kaotamiseks;

- võttes arvesse tegevusraamistikku "Haridus kõigile: meie ühiste kohustuste saavutamine", mille maailma haridusfoorum võttis vastu Senegalis Dakaris 2000. aastal (Dakari tippkohtumine) [6];

- võttes arvesse Brüsseli deklaratsiooni säästvale arengule suunatud hariduse kohta AKV riikides ning selle tegevusraamistikku, mille AKV haridusministrid võtsid vastu 2006. aastal;

- võttes arvesse 2003. aasta ELi Lucca deklaratsiooni (Itaalia);

- võttes arvesse ILO rahvusvahelist programmi laste töö kasutamise lõpetamise kohta;

- võttes arvesse komisjoni teatist pealkirjaga "Eriline tähelepanu lastele ELi välistegevuses" [7];

- võttes arvesse programmi "Haridus kõigile" ülemaailmset seirearuannet 2008 "Haridus kõigile aastaks 2015: kuidas seda saavutada?" [8],

- võttes arvesse oma resolutsiooni lapse õiguste ja eriti lapssõdurite kohta, mis võeti vastu 15. oktoobril 2003 [9];

- võttes arvesse Euroopa Parlamendi resolutsiooni laste, eriti laste töö ärakasutamise kohta arengumaades [10];

- võttes arvesse Euroopa Parlamendi resolutsiooni ettevõtete sotsiaalse vastutuse kohta: majanduskasvu ja tööhõivepartnerluse rakendamine [11];

- võttes arvesse sotsiaal- ja keskkonnakomisjoni raportit (AKV-EL/100.247/08/lõplik),

A. arvestades, et laste töö juured ulatuvad rahva vaesusesse ja arengumaade paljude kogukondade kultuuri ja traditsioonidesse;

B. arvestades, et laste töö viib täiskasvanute palkade langemiseni ning seetõttu aitab vaesustsüklile kaasa, sundides täiskasvanuid konkureerima laste odava tööjõuga;

C. arvestades, et laste töö nõuab suurt pingutust ning seda tuleb sageli teha rasketes tingimustes, 12–14 tundi päevas, ja sageli tuleb see vähene, mis palgana teenitakse, anda tagasi tööandjale eluruumi ja toidu eest või trahviks saavutamata kvootide eest;

D. arvestades, et ILO andmete kohaselt töötab ligi 165 miljonit last vanuses 5–14 aastat; arvestades, et laste töö halvimad vormid ja laste õiguste rikkumine, kaasa arvatud laste orjus (koduteenijad), laste müümine ja lastekaubandus, laste prostitutsioon, laste värbamine relvakonflikti ja muud töövormid kahjustavad laste stabiilset füüsilist arengut ja vaimset tervist;

E. arvestades, et erilist tähelepanu tuleb pöörata laste töö halvimatele vormidele ning nende vastu tuleb kiiresti võtta meetmeid;

F. arvestades, et teatavad laste ja noorte rühmad, eriti rahvus- ja muudesse vähemustesse kuuluvad lapsed, lapsrändajad, ümberasustatud lapsed ja lapspõgenikud, relvakonfliktidest mõjutatud lapsed, lapssõdurid, orvud ja vanemliku hooleta lapsed, HI-viirusest/AIDSist mõjutatud lapsed ning puuetega lapsed, on eriti suures ohus; arvestades, et tüdrukuid varitseb lisaks ärakasutamise ja seksuaalse kuritarvitamise oht;

G. arvestades, et laste töö on üks kõige silmatorkavamaid näitajaid, mis aitab ära tunda haavatavad lapsed ning sellest tulenevalt osutada puudustele mitmetes aastatuhande arengueesmärkides, nagu vaesuse kaotamine, haridus kõigile, sooline võrdõiguslikkus, HI-viiruse/AIDSi vastu võitlemine ja arenguküsimustega tegelemiseks mõeldud ülemaailmse partnerluse loomine;

H. arvestades, et laste ärieesmärgil ärakasutamine on nende inimõiguste jäme rikkumine ja vastuolus sotsiaalse õigluse põhimõtetega; arvestades, et lapse õiguste konventsiooni ratifitseerimisel tunnustavad osalisriigid laste inimõigusi;

I. arvestades, et kõigile lastele kvaliteetse alghariduse tagamise saavutamine on võti, mis võimaldab lastel omandada kriitilise tähtsusega oskused ja teadmised, mis aitavad neil pääseda vaesusest, mõjutada oma ühiskonna arengut ning teha elus sõltumatuid ja teadlikke valikuid, aidates sellega samuti kaasa oma kodumaa sotsiaalsele ja majanduslikule arengule;

J. arvestades, et tegelik juurdepääs kvaliteetsele haridusele tähendab selliste koolide olemasolu, mis on lapsesõbralikud, vastavad võrdselt mõlema soo vajadustele ning on varustatud tervisliku joogivee ja sanitaarrajatistega, kuna madala tasemega haridus võib lapsi koolist eemale peletada ning asetada nad ärakasutamise ohtu;

K. arvestades, et laste töö mitmesuguste vormide mõjude hulka kuulub madal alg- ja keskhariduse omandamises osalemise tase (eriti tüdrukute puhul), koolist väljalangevuse, kirjaoskamatuse ja läbikukkumise kõrge tase, laste füüsilise arengu peetus, teismeliste raseduste suur arv, narkootikumide kuritarvitamine laste hulgas ning suur töötus täiskasvanute hulgas;

L. arvestades, et enamik riike on kehtestanud õigusaktid ja poliitikad, mille eesmärk on laste heaolu ja huvide kaitsmine;

M. arvestades, et valitsused, tööandjad, töötajad ja nende organisatsioonid ning ühiskond tervikuna kannavad ühist vastutust laste töö järkjärgulise lõpetamise suunas tegutsemise eest;

N. arvestades, et tihti võetakse lapsi tööle väljaspool seaduslikult asutatud ja vastavate õigusaktide kohaselt juhitavaid ettevõtteid ning see toimub eelkõige mitteametlikes sektorites ja põllumajandussektoris, eraviisiliselt kodumajapidamises või perekonna töös, mida isegi ei peeta sotsiaalset tähtsust omavaks töötamiseks, ning mõnel juhul ebaseaduslikus tegevuses;

O. arvestades, et paljudel juhtudel kasutavad AKV riikides lapsi ära Euroopa ettevõtted, mis aitavad seega kaasa laste tööga seotud probleemi halvenemisele AKV riikides;

P. arvestades, et laste majanduslik ärakasutamine mõjutab 4–10 miljonit last Euroopas (kellest mõned langevad kõige halvemate ärakasutamisvormide ohvriks, kaasa arvatud tütarlaste prostitutsioon), ning et tuleks rõhutada, et paljud kõnealustest lastest ja noortest täiskasvanutest on pärit AKV riikidest ja enamasti elavad ebaseaduslikult Euroopa riikides;

Q. arvestades, et ei saa vaadata kõrvale laste tööga antavast panusest perekonna sissetulekusse kõige vaesemates riikides;

R. arvestades, et puuduvad vastuväited vanemate laste töötamisele osalise tööajaga perele kuuluvas põllumajandusettevõttes või mõnes muus pereettevõttes, tingimusel et see ei kahjusta nende haridust, tervist ja heaolu;

S. arvestades, et praktikas ei pruugi olla lihtne tõmmata moraalset piiri ärieesmärgil ärakasutatavate laste ja nende laste vahel, kelle tööjõudu kasutatakse, et toetada toimetulekupiiril talumajapidamisi;

T. arvestades, et selliste haiguste nagu HIV/AIDS nuhtlus on kaasa aidanud laste kaasamisele tulutoovatesse tegevustesse;

U. arvestades, et laste töö lõpetamist raskendab kuultuuriline ja sooline ebavõrdsus;

V. arvestades, et taskukohase ja tagasimakstava laenu saamise kättesaadavuse parandamine võib vähendada laste tööd ja suurendada koolis käijate arvu;

W. arvestades, et alternatiivsete lapsehooldusvõimaluste kättesaadavus aitab kaasa laste töö vähendamisele ja suurema koolis käimise taseme jaoks tingimuste loomisele;

X. arvestades, et täiskasvanute haridustaseme ja palkade toetamise pingutused aitavad piirata laste töö esinemissagedust ja parandavad laste koolis püsimise tõenäosust;

Y. arvestades, et linna ja maa vaheline erinevus mõjutab lapse koolitamist ja töötamist käsitlevaid otsuseid;

Z. arvestades, et igal lapsel on õigus oma sünni registreerimisele; arvestades, et sündide registreerimata jätmine hõlbustab laste ärakasutamist ja kuritarvitamist tööhõive varjatud sektorites, nagu kodune töö ja põllumajandus,

AA. arvestades, et ettevõtted, kelle tegevus rikub laste tööd käsitlevaid rahvusvahelisi juriidilisi dokumente ning rahvusvahelisi ja riikide õigusakte, saavad ebaõiglase konkurentsieelise;

AB. arvestades, et arenguriikide põllumajandussektor pakub märkimisväärset potentsiaali laste ärakasutamise osas ning et vastavalt Human Rights Watch'i 2002. aasta aruandele on ligikaudu 70 % ehk 170 miljonit last kaasatud kõnealusesse majandusharusse, kus neid sunnitakse töötama 12 tundi päevas, 365 päeva aastas, ning kus neid ohustavad sageli toksilised pestitsiidid ja äärmuslik temperatuur kuni 100 °C, ning kus nad peavad kandma suuri raskusi ja käsitsema tööstuslikke lõikeriistu;

AC. arvestades, et pürotehnika, jäätmete ringlussevõtt, kivide lõhkamine ja kaevandamine kuuluvad laste töö kõige halvemate vormide hulka, ning arvestades, et kõige hullem ärakasutamise vorm on laste sõduritena kasutamine sõjas;

AD. arvestades, et arengumaadest pärit kaupade ostjatel on võtmepositsioon, et tuvastada kaubad, mis on täielikult või osaliselt valmistatud laste tööjõudu kasutades, ja nende ostmisest keelduda, ning nad võivad seega võtta kasutusele otsesed ja tõhusad majanduslikud surveabinõud;

AE. arvestades, et laste põhiõigusi võib tõsiselt kahjustada see, kui neid näidatakse ja kasutatakse ära meedias pidevas reklaamis (nt raadio, televisioon ja ajalehed),

Üldosa

1. tervitab suurt arvu AKV ja ELi riike, kes on ratifitseerinud ILO konventsioonid 138 ja 182 (vt 1. lisa); palub osalisriikidel tagada konventsioonide rakendamine ja nõuab tungivalt, et need, kes seda veel teinud ei ole, ratifitseeriksid nimetatud konventsioonid viivitamata;

2. tunnistab, et esikohale tuleb seada kõige ohtlikumates majandusharudes töötavad lapsed;

3. nõuab ülima tõsidusega, et igaüks, kelle vastu leidub tõendeid, et ta värbab või kasutab lapssõdureid, tuleb anda üle Rahvusvahelisele Kriminaalkohtule vastutusele võtmiseks;

4. rõhutab konventsiooni 182 kontekstis vajadust kiire tegutsemise järele, et lõpetada kõige vastuvõetamatumad laste töö vormid, nagu laste töötamine orjust meenutavates ja sunniviisilise töö tingimustes, ohtlik ja tervist ohustav töö narkootikumide tootmisel ja nendega kaubitsemisel ning väikerelvade salakaubavedu ja nendega kaubitsemine, väga väikeste laste ärakasutamine ja laste seksuaalne ärakasutamine ärilistel eesmärkidel;

5. palub ELi liikmesriikidel, kes on alla kirjutanud ILO konventsioonile 182, avaldada igal aastal tõendid artikli 8 järgimise kohta, milles nõutakse, et liikmed abistaksid üksteist tugevdatud rahvusvahelise koostöö ja/või abi kaudu konventsiooni sätete kohaldamisel;

6. palub ELi liikmesriikidel ja AKV riikidel töötada AKV-ELi partnerluse raames välja ühendatud strateegiad, mille eesmärk on tegeliku olukorra tõepärase hindamise alusel võidelda laste töö vastu, juhindudes lapse parimatest huvidest; seoses sellega rõhutab vajadust kaasata kodanikuühiskond ja ametiühingud täiel määral poliitika väljatöötamisse, laste töö vastu võitlemise meetmete rakendamisse ja kontrollimisse;

7. rõhutab, et laste töö vastu võitlemine nõuab õigeid poliitikavalikuid ja programme, eriti tervishoiu, hariduse, tööhõive ja sotsiaalkaitse valdkonnas, mis tuleb suunata teadlikkuse tõstmisele, ühiskonna mobiliseerimise toetamisele, andmebaaside vahendite ja analüüsi parandamisele, tööõigust käsitlevatele õigusaktidele ja nende jõustamisele, inimväärsele tööle, tasuta kohustuslikule kvaliteetsele haridusele, kutseõppele ja otsestele meetmetele laste eemaldamiseks, rehabiliteerimiseks ja taasintegreerimiseks;

8. palub rahvusvahelisel üldsusel, eriti ELi liikmesriikidel ja Euroopa Komisjonil, lisada laste töö probleemid oma arengukoostöö programmide kõikidesse tegevustesse ja aastatuhande arengueesmärkide saavutamisse 2015. aastaks, käsitledes muu hulgas laste ebapiisava kaitse ja lapse õiguste kuritarvitamise põhjuseid; rõhutab, et niisugune poliitika peab lahendama töölt eemaldatud laste rehabiliteerimise ja sotsiaalse integreerimise probleemid;

9. tunnistab, et laste töö on suurel määral tingitud vaesusest ja et pikaajaline lahendus peitub jätkusuutlikus majanduskasvus ja heas haldustavas, mis viib sotsiaalse edasiminekuni, eelkõige vaesuse vähendamine ja kõigile alghariduse tagamise saavutamine;

10. rõhutab vajadust tegelda laste töö lõpetamisega HIV/AIDSi vastase võitluse ja konfliktide lahendamise strateegiate raames;

11. rõhutab, et vanemliku hooleta lapsed, nagu orvud, tänavalapsed, riigisiseselt ümberasustatud lapsed, pagulased, inimkaubandusest ning seksuaalsest ja majanduslikust ärakasutamisest mõjutatud lapsed, vajavad erilist hoolt ning et tuleb võtta suunatud meetmeid, et aidata niisuguseid lapsi ning neid toetavaid institutsioone, asutusi ja teenistusi;

12. märgib, et kuigi paljud valitsused on võtnud vastu poliitikad ja astunud samme laste töö lõpetamiseks, viib mõjutatud laste perekondadele alternatiivsete elatusallikate mittepakkumine halvemate tingimusteni perekondade jaoks;

13. rõhutab, et kõiki poliitikaid, mille eesmärk on lõpetada laste töö, tuleks alati vaadelda kõigile inimväärse töö võimaldamise kontekstis ja kooskõlas peamiste rahvusvaheliste tööstandarditega; usub, et ükski laste töö vastu suunatud kampaania ei saa õnnestuda, kui seda ei toetata laiemate reformidega kaubanduse alal nii ELis kui AKV riikides;

14. palub ELi ja AKV riikide valitsustel ja kodanikuühiskonnas osalejatel töötada koos riiklike laste tööga tegelevate töökondade rajamisel, mis muu hulgas pakuvad ja levitavad teavet õiguste ja heade tavade kohta ning töötavad kohalike, riiklike ja rahvusvaheliste valitsusesindajate, valitsusväliste organisatsioonide ja ametiühingute poliitika koordineerimise suunas;

15. palub ELi liikmesriikidel ja AKV riikidel lisada laste tööga seotud probleemid praegustesse ja tulevastesse põllumajandussektori arengualgatustesse;

16. nõuab tungivalt, et AKV riikide valitsused tugevdaksid jõupingutusi kõigi sündide ametlikuks registreerimiseks, ja palub Euroopa Komisjonil edendada ja toetada selliseid pingutusi, lisades kõigi sündide registreerimise arengukoostöö poliitikasse;

17. nõuab tungivalt, et EL võtaks vastu direktiivi, millega kehtestatakse nende ebaseadusliku staatusega laste erikohtlemine, kes on langenud ELi territooriumil inimkaubanduse ja ärakasutamise ohvriks;

Haridus ja laste töö lõpetamine

18. on seisukohal, et iga last, kes ei omanda haridust statsionaaris, ohustab ärakasutamine; usub, et lapse määratlus kõnealuses kontekstis peaks tähendama last, kes jääb asjaomases riigis kohustusliku statsionaarse õppe jaoks ettenähtud vanuse piiresse;

19. rõhutab, et kuigi töökogemusel võib olla oma osa lapse hariduses, ei tohiks see olla ärakasutav ega segada lapse statsionaarset õpet ning peaks alati jätma piisavalt aega mängimiseks ja lapsepõlve nautimiseks; märgib, et see kehtib nii tasustatava töö kui ka peres töötamise suhtes, näiteks lapsehoidmine või töö peretalumajapidamises; rõhutab, et kuna lapse tööst saadav sissetulek võib väga madala sissetulekutega perekondade jaoks olla väga tähtis, tuleb võtta kõik meetmed, et mitte kritiseerida vanemaid, kui nad kaitsevad õigusega oma lapsi tööalase ärakasutamise eest;

20. nõuab tungivalt, et kõik ELi ja AKV liikmesriigid tagaksid, et aastatuhande arengueesmärgi nr 2 — kõigile alghariduse tagamine — saavutamiseks kehtestatud meetmed oleksid jätkusuutlikud ja kvaliteedile orienteeritud; selle nimel palub ELil siduda hariduse rahastamine kontrollitava klassi suuruse säilitamisega ja õpetajatele rahuldava väljaõppe pakkumisega; nõuab tungivalt, et nii EL kui AKV pakuksid rahalisi vahendeid õpilaste õppevahendite ja toitlustamise tarbeks, püüdes tagada, et haridus ei muutu selliseks kuluallikaks, mis viib laste koolist eemaldamiseni;

21. palub Euroopa Komisjonil koos kiire tähelepanu pööramisega suunata hariduse rahastamine neile, keda kõige enam ohustab ärakasutamine, nimelt tütarlastele, konfliktidest mõjutatud piirkondade lastele ja tõrjutud või ohustatud ühiskonnagruppidest pärit lastele ning põllumajanduslikes maapiirkondades elavatele lastele;

22. palub valitsustel parandada laste töö õiguslikku raamistikku ja lisada laste töö probleemid hariduspoliitikasse ja kavadesse, võttes arvesse linna ja maa erinevusi;

23. palub AKV riikidel suurendada kulutusi haridusele, eelkõige kõigile alghariduse tagamisele ja täiskasvanute koolitusele;

24. rõhutab, kui oluline on tugevdada laste töö ja hariduse aluseks olevaid teadmisi ja asjakohaseid võrgustikke, näiteks uurimise ja seire, andmekogumise ning küsitlustest ja pilootprojektidest saadava tagasiside tõhusa ja asjakohase analüüsi abil, et parandada arusaama peamistest laste tööga seotud probleemidest ning laste ja haridusega seotud piirkondlikest ja riiklikest eripäradest;

25. julgustab parandama heade tavade propageerimist ja levitamist, mis on keskendatud tegelikele poliitilistele ja majanduslikele muutustele ning mis põhinevad ajakohastel teadmistel laste töö olukorra kohta;

26. palub valitsustel ja muudel seaduslikult asutatud tööandjatel kehtestada haridusmeetmed, mis on suunatud töötavatele lastele ja nende perekondadele ja mille eesmärk on leevendada kõnealuste laste töötamisest tulenevaid mõjusid;

27. nõuab, et loodaks üleminekuklassid lastele, kes jõuavad hariduse omandamise juurde hiljem ja kes naasevad sinna töö juurest, konflikti või ümberasustamise järel;

28. väljendab muret rahvusvaheliste meetmete lahknevuste üle, eriti aastatuhande arengueesmärgi nr 2 ja ILO konventsiooni 138 üle, kusjuures viimati mainituga seatakse vanuse alammääraks tööle lubamisel 15 või erandkorras 14 aastat, kuigi selles nõutakse kõigile üksnes põhihariduse tasemel haridust; on seisukohal, et see seab lapsed vanuses 11–15 aastat suurendatud ärakasutamise ohtu, ja nõuab, et see lahknevus lahendatakse;

Ettevõtlussektori kohustused laste töö lõpetamisel

29. tervitab kasvavat suundumust, mille kohaselt suured ettevõtted koostavad sotsiaalse käitumise juhised ja kirjutavad vabatahtlikult alla eetilise kaubanduse algatustele; usub siiski, et niisugused vabatahtlikud juhised ei asenda ametlikku kontrolli ja peamiste tööstandardite läbipaistvat järgimist;

30. julgustab töökohal käitumisjuhiste edendamist, miinimumpalku ja perekonna majanduslikku kindlust käsitlevate õigusaktide jõustamist;

31. palub Euroopa Komisjonil säilitada ja tugevdada ettevõtlussektori vastutust laste töö lõpetamise eest; palub Euroopa Komisjonil kohustada kõiki ELis tegutsevaid ettevõtlussektoreid dokumenteerima, aru andma ja võtma vastutuse töötavade eest kõigil tarneahela tasanditel; palub seetõttu komisjonil luua laste töö vihjeliini, et võimaldada teabe jagamist laste töö kohta vahetult ELis tegutsevates ettevõtetes või nende tarneahelas; usub, et niisugust tarneahela kooskõlastamist tuleks toetada korrapäraste ja põhjalike kontrollidega kõigil tasanditel ja nende tõendamiseks tuleks läbi viia sõltumatu audit; on seisukohal, et kui ilmneb, et ettevõte kasutab tarneahelas laste tööd, peaks Euroopa Komisjon teda kohustama paika seadma ja avaldama mitte üle kolmeaastase kestusega kindla ajakavaga programmi laste töö viivitamatuks lõpetamiseks selles tarneahelas; on arvamusel, et välja tuleks töötada sanktsioonide programm, mida rakendatakse juhul, kui laste töö kasutamine jätkub;

32. nõuab tungivalt, et Euroopa Komisjon ja AKV riikide valitsused tagaksid, et mis tahes ettevõte, mille puhul on tuvastatud laste töö kasutamine, on kohustatud tagama, et tema heaks töötavad lapsed integreeritakse nõuetekohaselt haridussüsteemi;

33. rõhutab, et nende AKV riikide puhul, kes saavad GSP ja GSP+ programmidest kasu, ei või GSP ja GSP+ staatus sõltuda mitte ainult ILO laste tööd käsitlevate konventsioonide ja ÜRO lapseõiguste konventsioonide ratifitseerimisest, vaid ka nende järgimise näitamisest; selleks palub Euroopa Komisjonil luua korrapärase ja sagedase seire ning kõnealuste konventsioonide sätetega vastavuse kohta aruandmise struktuuri; märgib, et tõsise ja süstemaatilise rikkumise korral tuleb võtta asjakohaseid meetmeid;

34. usub, et riigihangetes peaksid sisalduma sätted, mis kohustavad kõnealuseid ettevõtteid tõestama tarneahela vastavust rahvusvahelistele laste töö standarditele, et niisuguseid hankelepinguid ei sõlmitaks nimetatud tõendite puudumisel ning et valitsusvälistel organisatsioonidel ja teistel osalistel peab olema asjakohane võimalus (avalikul tasandil) tõestada vastupidist; rõhutab tungivalt, et niisuguseid sätteid ei tohiks mingil juhul pidada mittetariifseteks kaubandustõketeks;

35. palub ELi liikmesriikidel ja Euroopa Komisjonil siduda kaubandusalaste töölähetuste, eksporditoetuste, toetuste ja laenudena ettevõtetele antud tugi rahvusvahelise laste tööd käsitleva konventsiooni järgimise tõestamisega;

36. rõhutab, et üleilmastumise ja maailmakaubanduse liberaliseerimisega peab kaasnema põhiõiguste, sealhulgas laste töö keelustamise järgimine;

37. nõuab, et rahvusvaheline üldsus (kuhu kuulub ka Maailma Kaubandusorganisatsioon) algataks nn lapse kvaliteedimärgi, mis näitaks selgelt, et toode on kasvatatud/toodetud laste tööjõudu kasutamata, ning mida saaks kasutada konkreetselt riikides, kus laste töö on teadaolevalt ülekaalus;

38. teeb oma kaaspresidentidele ülesandeks edastada käesolev resolutsioon AKV-ELi ministrite nõukogule, Euroopa Komisjonile, Aafrika Liidule, Aafrika, Kariibi mere ja Vaikse ookeani piirkonna riikide Kariibi mere foorumile, Vaikse ookeani saarte foorumile, ELi liikmesriikidele, ÜRO Lastefondile ja Rahvusvahelisele Tööorganisatsioonile.

[1] Vastu võetud AKV-ELi parlamentaarse ühisassamblee poolt 28. novembril 2008 Port Moresbys (Paapua Uus-Guinea).

[2] http://www.unhchr.ch/html/menu3/b/k2crc.htm

[3] http://www.ilocarib.org.tt/childlabour/c138.htm

[4] http://www.ilocarib.org.tt/childlabour/c182.htm

[5] ELT C 46, 24.2.2006, lk 1.

[6] http://unesdoc.unesco.org/images/0012/001211/121147e.pdf

[7] KOM(2008)55 lõplik.

[8] http://unesdoc.unesco.org/images/0015/001547/154743e.pdf

[9] ELT C 26, 29.1.2004, lk 17.

[10] P6_TA (2005)0272.

[11] 17 P6_TA(2007)0062.

--------------------------------------------------